Артюр Рембо
Моето скитничество
Фантазия

Превод от френски: Кирил Кадийски, —

chitanka.info

Вървях, юмруци свил в джобовете съдрани,

с палто — за вехтошаря отдавна идеал —

под свода скитах, Музо, до късно — твой васал;

с какви мечти — ехей! — бе пълна любовта ни.

С една огромна дупка на гащите отзад.

Занесен Палечко, започнал да подскача

след рими. „Звездната кола“ бе кръчма в здрача —

от ярките прозорци струеше шушнещ хлад.

Седях край пътя сам под фантастично синьо

небе и слушах как, по-силна и от вино,

росата ситна стине по моето лице;

и ронех рими аз, дордето мрак се спуща:

подръпвах връзките на старите обуща,

коляно като лира притиснал до сърце!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.